РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/61-19

18. март 2019. године

Б е о г р а д

ЗАПИСНИК

СА 64. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 18. МАРТА 2019. ГОДИНЕ

Седница је почела у 11,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, Верољуб Матић, др Драгана Баришић, Душица Стојковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Јелена Мијатовић, заменик Марка Зељуга, Стефана Миладиновић, заменик Ђорђа Милићевића и Милорад Мирчић, заменик проф. др Војислава Шешеља (напустио седницу по завршетку гласања о тачкама 1. - 8. дневног реда седнице).

Седници нису присуствовали чланови Одбора: Марко Зељуг, Ђорђе Милићевић, проф. др Војислав Шешељ, Немања Шаровић, Бранка Стаменковић, Горан Ћирић, Ненад Константиновић и Ненад Чанак.

Седници су присуствовали и Срђан Смиљанић, генерални секретар Народне скупштине, и Марина Шуковић и Дарио Кукољ, помоћници генералног секретара Народне скупштине.

Седници су присуствовали и представници независних државних органа: Растко Стефановић, начелник финансијске службе Регулаторног тела за електронске медије; Дејан Дамњановић, заменик директора Агенције за борбу против корупције и Наташа Божић, шеф Канцеларије директора Агенције за борбу против корупције; Бојана Митровић, потпредседник Савета Државне ревизорске институције и Милена Стојиновић, начелник Службе за људске ресурсе Државне ревизорске институције; Дејан Поповић, председник Савета Агенције за енергетику и Горан Петковић, члан Савета Агенције за енергетику; Станојла Мандић, заменик Повереника за информације од јавног значаја и заштиту података о личности и Оља Јовичић, генерални секретар Стручне службе Заштитника грађана.

Пре утврђивања дневног реда, Одбор је већином гласова прихватио предлог председника Одбора да се обави заједнички јединствени претрес по тачкама 1. - 8. предложеног дневног реда, који је поднет на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

На предлог председника, Одбор је већином гласова утврдио следећи

Д н е в н и р е д:

- усвајање записника са 62. и 63. седнице Одбора -

1. Разматрање предлога Регулаторног тела за електронске медије за утврђивање максималног броја запослених на неодређено време у 2019. години (21 Број: 112-237/19 од 11. фебруара 2019. године);
2. Разматрање предлога Агенције за борбу против корупције за утврђивање максималног броја запослених на неодређено време у 2019. години (21 Број: 112-271/19 од 18. фебруара 2019. године);
3. Разматрање предлога Државне ревизорске институције за утврђивање максималног броја запослених на неодређено време у 2019. години (21 Број: 112-295/19 од 21. фебруара 2019. године);
4. Разматрање предлога Агенције за енергетику Републике Србије за утврђивање максималног броја запослених на неодређено време у 2019. години (21 Број: 112-431/19 од 12. марта 2019. године);
5. Давање сагласности на Правилник о унутрашњем уређењу и систематизацији радних места у Служби Повереника за информације од јавног значаја и заштиту података о личности (21 Број: 02-419/19 од 8. марта 2019. године);
6. Давање сагласности на Правилник о унутрашњем уређењу и систематизацији радних места у Служби Народне скупштине (03 број 02-461/19 од 15. марта 2019. године);
7. Разматрање предлога за утврђивање максималног броја запослених на неодређено време Служби Народне скупштине у 2019. години (03 Број: 112-462/19 од 15. марта 2019. године);
8. Утврђивање предлога одлуке о давању сагласности на Правилник о унутрашњем уређењу и систематизацији радних места у Стручној служби Заштитника грађана (21 број 02-446/19 од 11. марта 2019. године);
9. Разматрање обавештења председника Народне скупштине о изрицању мере одржавања реда народном посланику Бошку Обрадовићу на 11. седници Одбора за Косово и Метохију (01 Број: 120-433/19 од 12. марта 2019. године);
10. Разматрање захтева Јелене Жарић Ковачевић, народног посланика, за давање позитивног мишљења за обављање друге јавне функције (21 број: 02-453/19 од 13. марта 2019. године);
11. Утврђивање списка налепница за паркирање А-I и А-II.

Пре преласка на рад по утврђеном дневном реду, Одбор је већином гласова, без примедаба, усвојио записнике са 62. и 63. седнице Одбора.

**ПРВА - ОСМА ТАЧКА ДНЕВНОГ РЕДА**: Разматрање предлога Регулаторног тела за електронске медије за утврђивање максималног броја запослених на неодређено време у 2019. години; Разматрање предлога Агенције за борбу против корупције за утврђивање максималног броја запослених на неодређено време у 2019. години; Разматрање предлога Државне ревизорске институције за утврђивање максималног броја запослених на неодређено време у 2019. години; Разматрање предлога Агенције за енергетику Републике Србије за утврђивање максималног броја запослених на неодређено време у 2019. години; Давање сагласности на Правилник о унутрашњем уређењу и систематизацији радних места у Служби Повереника за информације од јавног значаја и заштиту података о личности; Давање сагласности на Правилник о унутрашњем уређењу и систематизацији радних места у Служби Народне скупштине; Разматрање предлога за утврђивање максималног броја запослених на неодређено време Служби Народне скупштине у 2019. години; Утврђивање предлога одлуке о давању сагласности на Правилник о унутрашњем уређењу и систематизацији радних места у Стручној служби Заштитника грађана.

У складу са усвојеним предлогом председника Одбора, о наведеним тачкама утврђеног дневног реда седнице, Одбор је водио заједнички јединствени претрес.

Начелник Финансијске службе Регулаторног тела за електронске медије, Растко Стефановић, је образложио да је предложени максималан број запослених на неодређено време у 2019. години у Регулаторном телу 83, истакавши да је Народна скупштина дала сагласност на Финансијски план Регулатора за 2019. годину којим су обезбеђена средства за исплату плата за тражени број извршилаца, као и да је према акту о систематизацији предвиђени број систематизованих извршилаца 104.

Милорад Мирчић је изнео став да се ово регулаторно тело претворило у политичку организацију са превеликим бројем запослених, те да је неопходно организовати рад са мањим бројем запослених.

У наставку седнице предлог су, испред Агенције за борбу против корупције, образложили Дејан Дамњановић, заменик директора Агенције, који је оправдао одсуство директора Сикимића због његовог учествовања на 82. седнцици GRECO-a, и Наташа Божић, шеф Канцеларије директора Агенције. Она је навела да је предлог да максимални броја запослених на неодређено време у време у Стручној служби Агенције у 2019. години буде 157 запослених како је предвиђено актом о систематизацији на који је сагласност дао надлежни одбор Народне скупштине 27. новембра 2018. године, а све у складу са одобреним буџетским средствима. Истакла је и да је Законом о Агенцији за борбу против корупције, Законом о финансирању политичких активности и Законом о организацији надлежности државних органа у сузбијању организованог криминала, тероризма и корупције, као и Законом о лобирању утврђен велики број надлежности Агенције, те да је јачање кадровских капацитета Агенције неопходан предуслов за њихово ефикасно остваривање.

Милорад Мирчић је представницима Агенције поставо питање неопходности постојања радног места помоћника директора за Сектор за сарадњу са медијима и цивилним друштвом. Дејан Дамњановић је појаснио да Агенција према закону има обавезу да додељује финансијска средства организацијама цивилног друштва и да је због тога неопходна сарадња Агенције са представницима цивилног друштва, посебно на локалном нивоу. Такође је истакао да Агенција прати и контролише како ће се додељена средства трошити, да је потребно побољшати и унапредити сарадњу са медијима, те да су то разлози због којих је процењено да је потребно постојање таквог радног места.

Александар Марковић је указао да је, по његовом мишљењу, обавеза on line пријављивања имовине функционера на прописаним обрасцима Агенције компликована и да захтева информатичку писменост подносиоца пријава; да је у случају потребе појашњења или отклањања недоумица приликом попуњавања наведених образаца веома тешко успоставити контакт са Агенцијом, те да из тих разлога сматра да је потребно да се омогући и олакша комуникација између функционера и представника Агенције.

Дејан Дамњановић се сложио да постоји проблем на који је указао народни посланик Александар Марковић и истакао да је Агенција на услузи народним посланицима и другим функционерима, као и да се у Агенцији труде да изађу у сусрет функционерима и да им олакшају испуњење законских обавеза постављањем пригодних информативних садржаја на званичној интернет презентацији Агенцији, штампањем брошура са упутствима о обавезама фунцкионера, роковима за подношење образаца и сл.

Предлог за одређивање максималног броја запослених у 2019. години образлагала је Бојана Митровић, потпредседник Савета Државне ревизорске институције, која је истакла да је Правилником о унутрашњем уређењу и систематизацији радних места у Државној ревизорској институцији систематизовано 83 радних места са укупно 426 извршилаца; да је у Институцији тренутно запослено 310 лица на неодређено време укључујући и петоро чланова Савета ДРИ; да је Министарство финансија дало сагласност на Предлог Кадровског плана Институције за 2019. годину, као и на Предлог за његову измену, а којима је планирано да укупан број запослених на крају 2019. године буде 329 лица. Напоменула је и да је Акционим планом за спровођење Стратегије реформе управљања финансија за период 2016. -2020. године у оквиру мере 5.3. предвиђено јачање капацитета Институције и унапређење услова рада повећањем броја запослених.

У дискусији је учествовао Милорад Мирчић који је рекао да је недостатак кадрова у Институцији акутни проблем државе и друштва, да Институција треба да запосли што већи број квалификованих људи, и истакао да су ревизори, који нису адекватно плаћени, изложени притисцима и непријатностима, те да је неопходно да у свом раду имају већа овлашћења.

Дејан Поповић, председник Савета Агенције за енергетику, образложио је да је поднети предлог да максималан број запослених на неодређено време у календарској 2019. години износи 51 запослен, непромењен у односу на 2018. годину, као и да су за тражени број извршилаца обезбеђена средства Финансијским планом Агенције за 2019. годину на који је сагласност дала Народна скупштина.

Станојла Мандић, заменик Повереника за информације од јавног значаја и заштиту података о личности, је напоменула да је новим Правилникпм о унутрашњем уређењу и систематизацији радних места у Служби Повереника испуњена формална обавеза усаглашавања са изменама Закона о државним службеницима уношењем компетенција за обављање послова и уношењем нових описа послова радних места, те да је у свему другом Правилник остао непромењен.

Срђан Смиљанић, генерални секретар Народне скупштине, је истакао да је доношење новог акта о систематизацији радних места уследило због обавезе прописане Законом о о државним службеницима да се правилници о унутрашњем уређењу и систематизацији радних места ускладе са одредбама Закона у року од три месеца од његовог ступања на снагу, у погледу компетенција државних службеника. Правилником су, на препоруку Министарства за државну управу и локалну самоуправу, усклађени и поједини називи радних места, док је у погледу максималног броја запослених, предложен број од 510 извршилаца на 214 систематизованих радних места. Напоменуо је да је новим Правилником неколико радних места издвојено у посебне организационе јединице које се односе на правну службу и на део који ће се бавити реализацијом службених путовања.

Оља Јовичић, генерални секретар Стручне службе Заштитника грађана, је истакла да је доношење новог Правилника о систематизацији, на који сагласност даје Народна скупштина, условљено одредбама измењеног Закона о државним службеницима, те да су понашајне функционалне компетенције унете у обрасце који су сада саставни део Правилника.

Одбор је, у складу са чланом 157. став 2. Пословника Народне скупштине, о сваком предлогу одлуке одлучивао посебно.

1) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручној служби Регулаторног тела за електронске медије у 2019. години - 83 запослених уз ограничење обезбеђеном масом средстава за исплату плата Финансијским планом Регулатора за 2019. годину на који је сагласност дала Народна скупштина 8. децембра 2018. године, из тачке 1. дневног реда.

2) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Стручној служби Агенције за борбу против корупције у 2019. години - 157 запослених уз ограничење обезбеђеном масом средстава за исплату плата утврђену Законом о буџету Републике Србије за 2019. годину, из тачке 2. дневног реда.

3) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Државној ревизорској институцији у 2019. години - 426 запослених, уз ограничење обезбеђеном масом средстава за исплату плата утврђену Законом о буџету Републике Србије за 2019. годину, укључујући и додатна средства из Текуће буџетске резерве одобрена Решењем Владе од 14. фебруара 2019. године, из тачке 3. дневног реда.

4) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Агенцији за енергетику Републике Србије у 2019. години - 51 запослен, уз ограничење обезбеђеном масом средстава за исплату плата предвиђену Финансијским планом Агенције за 2019. годину на који је сагласност дала Народна скупштина, из тачке 4. дневног реда.

5) На предлог председника, Одбор је већином гласова усвојио Предлог одлуке о давању сагласности на Правилник о унутрашњем уређењу и систематизацији радних места у Служби Повереника за информације од јавног значаја и заштиту података о личности, из тачке 5. дневног реда.

6) На предлог председника, Одбор је већином гласова усвојио Предлог одлуке о давању сагласности на Правилник о унутрашњем уређењу и систематизацији радних места у Служби Народне скупштине из тачке 6. дневног реда.

7) На предлог председника, Одбор је већином гласова усвојио Предлог одлуке о утврђивању максималног броја запослених на неодређено време у Служби Народне скупштине у 2019. години - 510 запослених, уз ограничење обезбеђеном масом средстава за исплату плата утврђену Скупштинским буџетом за 2019. годину, који је саставни део Закона о буџету Републике Србије за 2019. годину, из тачке 7. дневног реда.

8) На предлог председника, Одбор је већином гласова утврдио Предлог одлуке о давању сагласности на Правилник о унутрашњем уређењу и систематизацији радних места у Стручној служби Заштитника грађана, који ће бити упућен Народној скупштии на разматрање и усвајање.

На предлог председника, Одбор је једногласно, за представника предлагача на седници Народне скупштине, одредио др Александра Мартиновића, председника Одбора.

**ДЕВЕТА ТАЧКА ДНЕВНОГ РЕДА**: Разматрање обавештења председника Народне скупштине о изрицању мере одржавања реда народном посланику Бошку Обрадовићу на 11. седници Одбора за Косово и Метохију

Дискусије није било.

На предлог председника, Одбор је већином гласова донео Одлуку о новчаној казни за БОШКА ОБРАДОВИЋА, народног посланика на сталном раду у Народној скупштини, који се кажњава новчаном казном у висини од 10% основне плате народног посланика, у износу од 7.673,26 динара.

**ДЕСЕТА ТАЧКА ДНЕВНОГ РЕДА**: Разматрање захтева Јелене Жарић Ковачевић, народног посланика, за давање позитивног мишљења за обављање друге јавне функције

Председник Одбора упознао је чланове и заменике чланова Одбора да је Јелена Жарић Ковачевић поднела захтев да уз функцију народног посланика обавља и функцију председника Општинске изборне комисије Градске општине Нишка Бања.

Дискусије није било.

На предлог председника, Одбор је једногласно дао позитивно мишљење Јелени Жарић Ковачевић, да уз функцију народног посланика обавља и функцију председника Општинске изборне комисије Градске општине Нишка Бања.

**ЈЕДАНАЕСТА ТАЧКА ДНЕВНОГ РЕДА**: Утврђивање списка налепница за паркирање А-I и А-II

Дискусије није било.

На предлог председника, Одбор је једногласно утврдио Списак налепница за паркирање А-I и А-II.

\* \* \*

Седница је завршена у 12,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић